## Sanitat recomana hidratar-se molt i evitar fer esport durant les hores de més calor per a previndre possibles problemes de salut

*** Entre els consells s’inclouen també evitar l’exposició directa al sol entre les 12 i 17 hores, mantindre la vivenda fresca i ventilada o menjar abundants ensalades, fruites i verdures, entre altres
* Es recomana a la ciutadania estar ben informada sobre el nivell de risc per a la salut que hi ha cada dia durant estos mesos d’estiu a través la web i les xarxes socials de la Conselleria de Sanitat**

La Conselleria de Sanitat insistix en la importància d’hidratar-se molt i evitar fer esport durant les hores de més calor per a previndre possibles problemes de salut associats a les altes temperatures, com és el colp de calor, que pot comportar riscos greus per a la persona si no es tracta a temps i que requerix atenció mèdica urgent.

Segons ha indicat el director general de Salut Pública, Juan Beltrán, “en les situacions de calor, la Conselleria valora el nivell de risc en diversos nivells que es publiquen diàriament en la pàgina web de la Conselleria per a informar la població sobre la importància de protegir la seua salut”.

En este sentit, a causa de les altes temperatures que registra durant estos dies la Comunitat Valenciana, Sanitat incidix en la prevenció, ja que és la mesura més eficaç per a evitar no solament el colp de calor o la deshidratació, sinó també per a previndre l’agreujament d’altres malalties cròniques, així com problemes dermatològics, entre altres. De fet, els efectes nocius en la salut provocats per la calor extrema es poden evitar si es prenen les precaucions adequades.

Per això, tal com ha puntualitzat el director general de Salut Pública “la Conselleria de Sanitat difon entre la població una sèrie de recomanacions per a protegir la salut davant els episodis de calor. Els consells inclouen, entre altres, fer exercici durant les hores menys caloroses, evitar l’exposició directa al sol entre les 12 i 17 hores, beure abundant aigua o mantindre la vivenda fresca i ventilada”. Així mateix, es recomana menjar abundants ensalades, fruites i verdures, buscar llocs frescos i a l’ombra, utilitzar cremes protectores i protegir persones majors o vulnerables. Tota esta informació està publicada en la pàgina web de Sanitat: [Altes temperatures - Salut Publica - Conselleria de Sanitat (gva.es)](https://www.san.gva.es/ca/web/salut-publica/calor).

D’altra banda, Sanitat recomana a la ciutadania estar ben informada sobre el nivell de risc per a la salut que hi ha cada dia durant estos mesos d’estiu i consultar els avisos que s’emeten a través del sistema d’alerta primerenca del Programa de prevenció i atenció als problemes de salut derivats de les altes temperatures, que són difosos a través dels canals oficials, com són les xarxes socials i la pàgina web de la Conselleria de Sanitat.

D’esta manera, “qualsevol ciutadà pot consultar un [mapa interactiu](https://comunitatvalenciana.meteoclim.com/?language=cv) en el qual s’indica el nivell de risc de cada municipi eixe dia, així com la previsió per a l’endemà, la qual cosa permet activar les mesures preventives oportunes”, ha indicat Beltrán.

A més, per a aconseguir una major difusió hi ha una coordinació entre Salut Pública amb diferents organismes i institucions relacionades amb l’àmbit sanitari, sociosanitari, educatiu, esportiu, emergències, entre altres, de manera que, en cas d’haver-hi un avís de risc, este es trasllada a les institucions perquè difonguen el missatge entre els grups d’interés. Cada entitat implicada compta amb els mecanismes d’actuació que han de seguir en funció de la seua competència.

**Nivells de risc per a la salut**

Els nivells es representen en diferents colors: nivell 0 o absència de risc (verd), nivell 1 o baix risc (groc), nivell 2 o risc mitjà (taronja) i el nivell 3 o risc alt (roig). Així, en el cas de registrar nivell de risc taronja o roig s’emet un avís, ja que en este cas es recomana prestar especial atenció a les persones majors de 65 anys, amb patologies i als col·lectius vulnerables.

D’altra banda, el programa indica les temperatures nocturnes, que es reflectixen en el mapa mostrant el tipus de nit prevista per a cada municipi. La nit tropical és aquella en la qual la temperatura mínima no baixa de 20 °C, nit equatorial quan es troba entre 25 °C i 28 °C, i la nit tòrrida quan la temperatura mínima supera, en algun moment, els 28 °C. En este últim cas s’emetrà avís per risc per a la salut per nit tòrrida.

Fecha: 02/07/2025